



**Počinje projektiranje drugog kolosijeka pruge Škrljevo – Rijeka – Jurdani**

.

* Projekt je s 85 posto (8,5 milijuna eura) sufinanciran iz Instrumenta za povezivanje Europe (*Connecting Europe Facility* – CEF)
* **Cilj je projekta modernizacija** i razvoj riječkoga prometnog pravca koji je sastavni dio Mediteranskog koridora

**ZAGREB**, **15. prosinca** – HŽ Infrastruktura je sa zajednicom ponuditelja koju čine hrvatske tvrtke **INSTITUT IGH d.d. i Granova d.o.o.** potpisala ugovor za izradu projektne dokumentacije za izgradnju drugog kolosijeka, modernizaciju i obnovu dionice pruge Škrljevo – Rijeka – Jurdani duljine 27,5 km. Ugovor je vrijedan **33 milijuna i 777 tisuća kuna, a ugovor je zaključen nakon što je proveden međunarodni natječaj.** Projekt se s **85 posto** sredstava sufinancira iz Instrumenta za povezivanje Europe.

Završetak projektiranja planiran je krajem 2019.

Europska unija prepoznala je potrebu **otklanjanja postojećeg tzv. uskog grla na području riječkoga čvorišta,** čime bi se omogućili daljnji razvoj postojećih kapaciteta Luke Rijeka te stvaranje učinkovitoga gradskog i prigradskog željezničkog prijevoza.

Stoga je 2015. iz Instrumenta za povezivanje EuropeHŽ Infrastrukturi za projekt bespovratno dodijelila **8,5 milijuna eura,** što je **85 posto** prihvatljivih troškova projekta koji iznose 10 milijuna eura. Preostali dio maksimalne vrijednosti projekta u iznosu od 1,5 milijuna eura sufinancirat će Republika Hrvatska.

U sklopu projekta predviđena je i priprema tehničke dokumentacije za rekonstrukciju šest kolodvora, izgradnju 13 novih i rekonstrukciju četiriju postojećih stajališta, izgradnju odnosno rekonstrukciju 13 nadvožnjaka i 18 podvožnjaka, šest pothodnika i osam nathodnika, triju tunela i 27 propusta te pet željezničko-cestovnih prijelaza i 15 pješačkih prijelaza.

Također do kraja 2019. izradit će se studija izvodljivosti, analiza troškova i koristi, studija utjecaja na okoliš, Idejni projekt i Glavni projekt, a rješavat će se i imovinsko-pravni odnosi. Ishođenjem svih potrebnih rješenja i dozvola stvorit će se **podloga** za **apliciranje za sredstva iz europskih fondova za nastavak projekta, odnosno izvođenje radova.**